А.А.Святкина: «Эрьва чистэ учан Юрань кудов»\nТе иень даволковсто топодсть колмо иеть, кода Северной Кавказсо служебной командировкасо улемстэ чавовсь патрульно-постовой службань сотрудникесь полициянь капитанось, эрзянь цёрась Юрий Святкин. Даволковонь 15-це чистэ валскень 9 чассто Джемикент посёлканть вакссо аштиця ГИБДД-нь постсонть лиссь сезевема. Постонть вакссо ванномань шкасто сезевсь автомобиль. Юрий Святкиннэнь ульнесть ансяк 36 иеть. Урозокс кадовсь вечкевикс семиязо – Елена низэ, Кира тейтернезэ ды Саша цёрынезэ. Авазо, Александра Андреевна, ансяк сонсь соды, кодамо покш апаро кирди, кода ризны-сэреди аванть седеезэ, ансяк сонсь марясы те ризксэнть покшолманзо.\nАлександра Андреевна Святкинань кудосонзо сэтьме. Зярдо сынек тензэ инжекс, авась оймсесь, толковизе: аволь умок сась Дубёнкань больницясто, аноксты операцияс Чебоксаров, пек сэреди пильгезэ. Кудос совамсто сельмс каявсть стенас понгавтозь, столь лангс путозь фотографиятне, конатнесэ Святкинтнэнь покш семиясь, весе мизолдыцят, мазыйть, одт.\n– Мон эдь пингем перть важодинь школасо, стажом – 38 иеть, – ёвтни эрямодонзо Александра Андреевна. – Ицялонь педучилищанть прядомадо мейле кучимизь важодеме Поводелень школав математикань тонавтыцякс. Зярыя иень ютазь макссть тень васенце класс ды уш пенсияв лисемс важодинь начальной классонь тонавтыцякс.\nМирденень Александра Андреевна лиссь комсь иесэ. Ансяк уцяскась мизолдсь аволь куватьс. Вете иень ютазь мирдезэ тусь эрямосто: сыргась вирев патянстэнь пенге мельга ды чавовсь. Александра Андреевнань кедьс кадовсь Нина вишка тейтерькаст. Зыянонть лисемадо мейле сон оштё сисем иеть эрясь вейсэ ававтонзо ды парыянзо марто.\nОмбоцеде Александра Андреевна мирденень лиссь Поводелень цёрантень Дмитрий Фёдоровичнень. Тонась ськамонзо кастсь-трясь колмо эйкакшт, низэ рана кулось.\n– Вана истя васодинек кавто доват. Монень ульнесть колоньгемень кавто иеть, мирденень – ниленьгемень кавто. Сонзэ эйкакштне уш покшольть, сехте вишкинентень кемнилее ульнесть, – ледстни А.А.Святкина. – Мария, Екатерина ды Михаил. Койсэнь, сынь вадрясто вастымизь. Эринек свал ялгаксчисэ, чарькодемасо, велень ломантне зярдояк эзть корта ланганок. Шкань ютазь тейтертне лиссть мирденень, цёраськак армиясо служамодо мейле урьвакстсь. Стявтсь кудо, миньгак, мейсэ маштынек, лездынек тенст. Ней уш сынсесткак нуцькаст улить.\nАлександра Андреевна ды Дмитрий Фёдорович чачтсть кавто цёрат – Юрий ды Владимир. Семияст покшоль, уцяскаволь, кудост свал пешксель эйкакшонь кенярксов шалтто. Дмитрий Фёдорович пингензэ перть важодсь колхозсо.\n– Минек Юра мейсэяк эзь явово велень эйкакштнень эйстэ, вечксь роботамо. Сеть шкатнестэ колхозтнэсэ эдь тонавтницянь бригадат ульнесть. Котоце-сисемеце классо тонавтнемстэ Юра ялганзо марто якиль паксяв, тикше кочкильть, оштё кодаткак тевть максыльть тенст. Уш 9-це классо тонавтнемстэ Юра энялдсь тетянстэнь лездамс тензэ понгомс важодеме комбайнёронь лездыцякс. Ды эрьва кизэнть истя ютавтсь паксянь тевтнесэ. Мон кургостонзо вестькак берянь вал эзинь марякшно. Юра ульнесь эрямонь вечкицякс, кенярдыцякс, чамасонзо свал ульнесь мизолкс. Весе ялганзояк эйстэнзэ кортыть ансяк паро ёндо, – ледстни цёранзо Александра Андреевна. – Вана те фотографиясонть Юра уш пионер, а Вова – октябрёнок.\nКавонест цёратне кочкизь алкуксонь цёрань тевтнень. Владимир тонавтнесь Москов ало Коломна ошсо Высшей артиллерийской училищасо морской пехотань факультетсэ. Сонзэ прядомадо мейле васняяк важодсь Севастопольсэ, мейле ютавтызь Симферополень военной частев. Мелят тензэ максызь подполковникень званиянть.\nЮра жо школань прядомадо мейле максынзе документэнзэ тонавтнемань зярыя учреждениятнес. Сон ульнесь Мордовиянь университетэнь студентэнь спискасонть, ансяк полавтызе мелензэ, эзь карма тонавтнеме агрономокс ды кочкизе Елабугань РФ-нь МВД-нь милициянь специальной средней школанть. Прядомадонзо мейле важодсь участковоекс Дубёнкань районсо. 2004 иестэ прядызе РФ-нь МВД-нь Нижегородской Академиянть.\n– Юра урьвакстсь комськотово иесэ. Лена урьвам эсенек велень, сестэ оштё студенткакс ульнесь, – ёвтни цёранзо семиядонть Александра Андреевна. – Сынь сайсть мель туемс эрямо Саранскоев. Тосояк Юра важодсь васня участковоекс, мейле кармась ППС-нь сотрудникекс. Эрясть вадрясто-парсте, кастсть кавто эйкакшт: Кирань ды Сашань.\nЗыянось сась апак учо\n– Юрань туртов те ульнесь васенце командировка Северной Кавказов. Васенце ды меельце… Весе ялганзо велявтсть кудов, а Юра чавовсь, – а кирдевить аванть сельведензэ. – Сонзэ туеманть каршо тешкстынек Сашань чачома чинзэ, колмо иеть тензэ топодсть. Вана неть фотографиятне теезельть туемстэнзэ. Пурнавинек ильтямонзо, Юра уш оршакшнось, мейле каизе прястонзо шапканть ды мерсь: «Ули мелем кудосо снимамс вейсэ». Саизе Сашань кедезэнзэ, путызе прязонзо шапканть ды снимасть. «Авай, ней тонь марто». А вана Лена ды Кира марто неть фотографиятне теезь чугункань кинь вокзалсо. Ильтинек ды ловинек чить, зярдо Юра велявты кудов.\nМон сестэ кедьсэст эринь, Лена лиссь важодеме, а мон нуцькатнень марто аштинь. Оймсема читнестэ ардтнинь Поводелев, кудонть варштамо. Ки соды, марясь седеем зыянонть лисемадо эли эзь… Се чистэнть самай сынь Поводелестэ. Урьвам шабранзо марто каршон лиссть роботамо, мон лифтсэ кузинь квартирантень. Я, аламошка шкань ютазь, гайневти урьвам: «Авай, Кира школав тусь?» «Тусь. А мезе теевсь?» – кевкстнян эйсэнзэ. – «Мезеяк эзь». Пельчасонь ютазь марян совицят: Лена марто Кират састь, мон лисинь каршозост, кевкстнян: «А тынь мекс сыде?» Весть кевкстия, чатьмони, омбоцеде, колмоцеде. Лена каршон: «Дагестансо лиссь сезевема, Юра чавовсь». Мон каршонзо: «Юра эзь чавово, бути ранявсь, пек ранявсь». Сон чаравты прясонзо. Мон озавинь прихожкантень, валон арасельть, ансяк серьгединь: «Караул!» Вай, кодамо апаро ульнесь! – сельведь марто ледстни ризксэв кулянть пачтямодо Александра Андреевна. – Сеске квартирантень совасть ашо халатсо колмо ломанть: врач, медсестра ды психолог. Лена эйкакшонзо кутмордынзе, озась кроватьс ды лайши. Мон нейгак а лотксян лайшемеде, те зыянось зярдояк а стувтови. Вана истя кадовинек Юравтомо. Марявсь тень, менелесь чополгадсь, пильгень алдо модась кавтов лазовсь. Арсинь, ваян те лазксонтень. Вана истяшкаль апаром. Те горясь монень а стувтови ды а кадови. Эйкакшонь калмамодо седе покш зыян арась. Пазось покш горя тень макссь. Куломазон карман учомо Юрань кудов… Онстон некшнян эйсэнзэ вишкинестэ, кавксошка-кеменьшка иесэ, мезеяк а корты ды мезеяк а ёвтни.\nА мезть кортамс, кияк а полавтсы эйкакштненень тетяст, нинтень мирдензэ, авантень цёранзо. Тень лангс апак вано, Александра Андреевна ёвты сюкпрянь валт весенень, кить лездыть сонензэ, Юрань семиянтень. Святкинтнэ ёвтыть сюкпря республикань ды МВД-нь руководствантень. Юрий Святкинэнь лемесь максозь Саранск ошонь вейке куронтень.\n– Мордовия Республикава Внутренней тевень министрась Юрий Васильевич Арсентьев свал ёвты тень поздоровт весе кенярксчитнень кувалма, лезды. Корты, бути кармить кевкстемат, энялдомат – гайневть, мон свал лездан. Сюкпря тензэ. Тедеде вана ведем арасель. Юрий Васильевич марто кортамсто ёвтыя те стакачинть. «Да? Тонь ведеть арась?» Кавто часонь ютазь одс гайневтсь: «Мон муян теть бригада ды чувовтан лисьма». Ды вана якшамковонть прядовомсто тейсть тень од лисьма. Кизна эряви кудов веденть ветявтомс, монень стака, пильгень сэредить, ведь ведрась а кандови. Лездыть эсенек Дубёнкань полициянь отделэнь прявттнэяк. Сюкпря весенень, а стувтнить эйсэнек.\nАлександра Андреевна эри ськамонзо. Видькстась, Саранскойсэ тензэ квартира макссть, урьвазояк терди эйсэнзэ, ансяк отказы: стака велень ломанентень эрямс ошсо, жаль кадомс тиринь кудонть. Авась ванкшны икелень фотографиятнень, ледстни, кода уцяскавсто эрясть. Учи ды кеми, вана панжови кудонь кенкшесь, сови Юра ды, кода свал, пшкади: «Авай, лакавтык чайникенть, симемам пек сась».